ลุงตู่หัวไม่ส่าย?ทายท้าวิชามาร
พลันที่ พล.อ.ประยุทธ์ จันทร์โอชา ใช้ ม.44 ปลดบอร์ดและผู้ว่าการรถไฟฯ ผู้คนก็แซ่ซ้องโห่ร้องกันยกใหญ่ ทำนองว่าใช่เลย รถไฟทางคู่ 7 สายมีกลิ่น มีข้อสงสัยล็อกสเปก กำหนดราคากลางเกินจริง นี่ถ้าไม่ใช่ “ลุงตู่หัวไม่ส่าย” คงคอร์รัปชั่นกันวอดวาย ฯลฯ
1 มี.ค. 2560

ใบตองแห้ง
 
พลันที่ พล.อ.ประยุทธ์ จันทร์โอชา ใช้ ม.44 ปลดบอร์ดและผู้ว่าการรถไฟฯ ผู้คนก็แซ่ซ้องโห่ร้องกันยกใหญ่ ทำนองว่าใช่เลย รถไฟทางคู่ 7 สายมีกลิ่น มีข้อสงสัยล็อกสเปก กำหนดราคากลางเกินจริง นี่ถ้าไม่ใช่ “ลุงตู่หัวไม่ส่าย” คงคอร์รัปชั่นกันวอดวาย ฯลฯ
อ้าว แล้วบอร์ดและผู้ว่าการรถไฟฯนี่ใครตั้ง “อีปู” เรอะ ไม่ใช่สักหน่อย ก็แบบเดียวกับใช้ ม.44 ปลด ผอ.สำนักพุทธฯ แล้วคนเกลียดธรรมกายสะใจ ทั้งที่พนม ศรศิลป์ ได้เป็น ผอ.ในยุคลุงตู่นี่เอง
วุฒิชาติ กัลยาณมิตร เป็นผู้ว่าร.ฟ.ท.ตามมติครม.เมื่อ 27 ม.ค. 2558 เสนอโดยบอร์ดชุดออมสิน ชีวะพฤกษ์ ตามมติกรรมการสรรหาที่แม่ทัพภาคที่ 2 ในขณะนั้นเป็นประธาน ประวัติ “ขาวสะอาด” เพราะไม่ได้มาจากนักการเมืองชั่ว ได้เป็นกรรมการผู้จัดการใหญ่ บขส. หลังรัฐประหาร 2549
ฉะนั้นจะซี้ซั้วกล่าวหาวุฒิชาติได้ไง ผู้ว่า ร.ฟ.ท.กินดีหมี (ตก ฮ.) มาจากไหน จึงกล้าทำอะไรไม่โปร่งใสในยุคคนดีปกครองบ้านเมือง 
ซ้ำถ้าย้อนไปดูบอร์ดดูรัฐมนตรี ก็มีแต่คนที่นายกรัฐมนตรีไว้วางใจ ออมสินเป็นประธานบอร์ดอยู่ปีกว่า ก็ผลงานเข้าตาขึ้นเป็นรัฐมนตรี ล่าสุด ในช่วงที่เตรียมประมูลรถไฟทางคู่ ก็มีพิชิต อัคราทิตย์ เป็นประธานบอร์ด แต่ไม่ทันไรก็ได้เป็นรัฐมนตรีอีกคน
บอร์ด 6 คนที่ถูกปลด ก็ตั้งกลับไปใหม่ 4 คน อีกคนคือคณิศ แสงสุพรรณ ครม.เพิ่งตั้งเป็นเลขาธิการ EEC อีกคนเป็นอาจารย์นิด้า ไม่น่าเกี่ยวอะไรกับการประมูล
แต่ไม่รู้ทำไม โฆษกไก่อูกลับบอกว่า ที่ต้องใช้ ม.44 เพราะมีการร้องเรียนเข้ามามาก ว่าไม่โปร่งใส แต่ในขณะนี้ถือว่าทุกคนยังบริสุทธิ์ ถ้าพบทุจริตก็จะดำเนินคดีตามกฎหมายต่อไป
แหม่ โดน ม.44 ตีตราติดหน้าผาก แล้วยังถือว่าบริสุทธิ์? ลุงตู่ใช้ ม.44 ก็แปลว่าลุงตู่ต้องเชื่อว่ามีมูล แม้ยังไม่ขึ้นศาล แต่โดนคนดีคนซื่ออย่างลุงตู่พิพากษา จะเหลืออะไร
คำถามคือถ้าสอบสวนแล้วไม่โปร่งใสจริง ใครบ้างที่ต้องรับผิดชอบ แค่ผู้ว่าร.ฟ.ท. แค่บอร์ดหรือ แล้วรัฐมนตรีล่ะ คณะรัฐมนตรีล่ะ จะต้องรับผิดชอบไหม นี่การรถไฟฯที่มีงบลงทุน 2 ล้านล้านนะครับ ถ้าแต่งตั้งคนผิด ไม่ว่าทุจริตหรือด้อยประสิทธิภาพ จะไม่รับผิดชอบเลยหรือไร
ถ้าทุจริตจริง มันเป็นไปไม่ได้ที่ลำพังผู้ว่าร.ฟ.ท.จะกล้าทุจริต หรือถ้าบอกว่าสอบสวนแล้วไม่ผิด เลิกแล้วกันไป แค่ป้องกันไว้ก่อน อ้าว คนโดน ม.44 ก็เสียหายสิ
อยากรู้จัง เรื่องนี้จะลงเอยอย่างไร หรือจะปล่อยให้เรื่องเงียบหาย ไม่มีใครผิด แบบประมูลรถเมล์ NGV ไม่ยักมีใครผิด มีแต่ลุงตู่เป็นพระเอก เพราะสั่งเบรกไม่รับรถ
แบบเดียวกันเลย พอตั้งซูเปอร์บอร์ดจัดซื้อจัดจ้าง เอาประสาร ไตรรัตน์วรกุล, กานต์ ตระกูลฮุน ฯลฯ มานั่ง ก็ปรบมือไชโย คนดีทั้งนั้น แต่ลุงตู่อยู่มาเกือบ 3 ปีทำไมเพิ่งตั้ง แล้วจะรื้อประมูลรถไฟฟ้าบ้างไหม? ตำบลละ 5 ล้านไม่สนใจ? องค์การทหารผ่านศึกขุดลอกคลองไม่ใช่โครงการใหญ่?
ไม่ต้องพูดเรื่องพี่เรื่องน้องหรอก เอาแค่ใช้ ม.44 ปราบธรรมกาย ยังมีมือดีล้วงตับ หักค่าข้าวกล่องตำรวจมื้อละ 80 วันละ 240 จะให้เชื่อได้ไงว่าลุงตู่เป็นผู้นำหัวไม่ส่าย แล้วหางไม่กระดิก